Λάρνακα, 24/01/2024

**Η Lidl Κύπρου στο πλευρό των πράσινων επιχειρηματιών του μέλλοντος**

**H εταιρεία σε συνεργασία με τον Οργανισμό Junior Achievement Cyprus πραγματοποίησε για 2η συνεχή χρονιά την Εμπορική Έκθεση για την παρουσίαση των «πράσινων» ιδεών των υποψήφιων ομάδων του εκπαιδευτικού περιβαλλοντικού προγράμματος mind REset.**

Ολοκληρώθηκε με μεγάλη επιτυχία η 2η Εμπορική Έκθεση του προγράμματος mind REset, η οποία έλαβε χώρα το Σαββατοκύριακο 13-14 Ιανουαρίου 2024 στο Metropolis Mall της Λάρνακας. Η Εμπορική Έκθεση πραγματοποιείται για δεύτερη φορά, ενώ το πρόγραμμα εφαρμόζεται για τρίτη συνεχή χρονιά, προσφέροντας την ευκαιρία σε ταλαντούχους/ες μαθητές/τριες ηλικίας από 10 έως 14 ετών να ξεδιπλώσουν τη δημιουργικότητά τους και να μοιραστούν το όραμά τους για έναν πιο πράσινο κόσμο.

Η Lidl Κύπρου είναι χορηγός και στρατηγικός συνεργάτης του προγράμματος, το οποίο υλοποιείται δωρεάν σε δημόσια και ιδιωτικά σχολεία παγκύπρια, σε συνεργασία με τον Οργανισμό Junior Achievement Κύπρου και το Υπουργείο Παιδείας, Αθλητισμού και Νεολαίας.

Κατά τη διάρκεια της 2ης Εμπορικής Έκθεσης, οι συμμετέχοντες/ουσες είχαν την ευκαιρία να παρουσιάσουν στο κοινό καινοτόμα, φιλικά προς το περιβάλλον προϊόντα και υπηρεσίες. Κατόπιν αξιολόγησης, μάλιστα, προέκυψαν και οι δέκα καλύτερες εταιρείες που θα συμμετάσχουν στον Ετήσιο Διαγωνισμό για τους «mindREsetters της Χρονιάς» στις 9 Φεβρουαρίου οι οποίες είναι:

**Γυμνάσια:**

* ***Eggsclusive*** – Είδη προϊόντων από κελύφη αυγών με ενσωματωμένο σφουγγάρι, για λεύκανση, καθαρισμό και απολέπιση *(Γυμνάσιο Έγκωμης - Κυριάκος Νεοκλέους)*
* ***POLY BRICK*** - Οικολογικά τούβλα από αναλογία τσιμέντου, επαναχρησιμοποιημένης πολυστερίνης και βιοδιασπώμενων πλαστικών ινών *(Παγκύπριο Γυμνάσιο)*
* ***Rebracelet*** – Προσωποποιημένα γούρια για βραχιόλια επαναχρησιμοποιώντας συσκευασίες τροφίμων από πολυστυρένιο *(Γυμνάσιο Κοκκινοχωρίων Πάνου Ιωάννου)*
* ***RECAF*** – Coasters φτιαγμένα από φιλικά προς το περιβάλλον υλικά *(Γυμνάσιο Σταυρού)*
* ***SAFE STRAW*** – Καλαμάκι που φιλτράρει το νερό, από πλαστικό λεπτό σωλήνα που περιέχει σε στρώσεις μεμβράνες, σκόνη από κέλυφος καρύδας, σιλικόνη και κάρβουνο *(Παγκύπριο Γυμνάσιο)*

**Δημοτικά:**

* ***Hairbombz*** – Σαμπουάν σε στερεή μορφή σε σχήμα μπάρας *(Δημοτικό Σχολείο Έγκωμης Α (ΚΒ))*
* ***Planet Preservers*** – Γλαστράκια για μεταφύτευση φυτών, φτιαγμένα από βιοδιασπώμενα και φιλικά προς το περιβάλλον υλικά *(Δημοτικό Σχολείο Καπέδων (Ε.Ο.Σ.))*
* ***PLANt Be*** – Χειροποίητα μπουκάλια, δοχεία φαγητού και κουτιά πολλαπλής χρήσης από πευκοβελόνες και αλευρόκολλα *(Δημοτικό Σχολείο Σταυρού (Κ.Β))*
* ***Salty Box*** – Χειροποίητα δοχεία αποθήκευσης με κύριο συστατικό το αλάτι και τη δυνατότητα να αυτοδιαλύονται *(Δημοτικό Σχολείο Κισσόνεργας-Χρίστου Κκέλη)*
* ***Το Πατσιαούριν*** – Κουβέρτα άμεσης ανάγκης από περιτυλίγματα τσιπς *(Β’ Δημοτικό Σχολείο Πάφου Δημήτρειο)*

Στο φετινό mind REset (2023-2024) συμμετείχαν συνολικά 3.063 μαθητές/τριες και 154 εκπαιδευτικοί από 68 σχολεία (39 δημοτικά και 29 γυμνάσια), ενώ πάνω από 9.000 παιδιά από 140 σχολεία (94 δημοτικά και 46 γυμνάσια) έχουν συμμετάσχει στο πρόγραμμα από το 2021 μέχρι και σήμερα. Είναι ολοφάνερο, λοιπόν, πως το πρόγραμμα έχει τύχει θερμής υποδοχής εκ μέρους της μαθητικής κοινότητας και ήδη αποδίδει τους πρώτους του καρπούς, με τη συνέχεια να προδιαγράφεται ακόμα πιο επιτυχημένη, ακόμα πιο πράσινη.

**Τι είναι το mind REset**

Το πρόγραμμα mind REset είναι ένα διασκεδαστικό και διαδραστικό πρόγραμμα που προσφέρει μια σειρά 5 μαθημάτων, βασισμένων στα 5 πεδία δράσης της στρατηγικής  [REset Plastic](https://corporate.lidl.com.cy/responsibility/reset-plastic), σε μαθητές/τριες E΄ και ΣΤ΄ Δημοτικού και Α΄ και Β΄ Γυμνασίου. Οι ενότητες του προγράμματος έχουν ως στόχο να φέρουν τους/τις μαθητές/τριες σε επαφή με τον τομέα της περιβαλλοντικής επιχειρηματικότητας και να τους/τις βοηθήσουν να αναπτύξουν δεξιότητες που θα συμβάλουν στην προστασία και τη διατήρηση του περιβάλλοντος.

Μάθετε περισσότερα για την ταυτότητα, τους στόχους και τις ενδεικτικές θεματικές περιοχές του προγράμματος [εδώ](https://corporate.lidl.com.cy/el/mind-reset).

**Επισκεφθείτε τη Lidl Κύπρου και στα:**

**team.lidl.com.cy**

[**corporate.lidl.com.cy**](https://corporate.lidl.com.cy/el/)

[**lidlfoodacademy.com.cy**](https://www.lidlfoodacademy.com.cy/)

[**facebook.com/lidlcy**](https://www.facebook.com/lidlcy)

[**instagram.com/lidl\_cyprus**](https://www.instagram.com/lidl_cyprus/)

**youtube.com/lidlcyprus**

[**twitter.com/Lidl\_Cyprus\_**](https://twitter.com/Lidl_Cyprus_)

[**linkedin.com/company/lidl-cyprus**](https://www.linkedin.com/company/lidl-cyprus)